Tarybos direktyva 2004/57/EB
2004 m. balandžio 23 d.
nustatanti pirotechninių gaminių ir kai kurių šaudmenų, minimų Tarybos direktyvoje 93/15/EEB dėl civiliniam naudojimui skirtų sprogmenų pateikimo į rinką ir jos priežiūros nuostatų suderinimo, apibrėžimus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. balandžio 5 d. Tarybos direktyvą 93/15/EEB dėl civiliniam naudojimui skirtų sprogmenų pateikimo į rinką ir jos priežiūros nuostatų suderinimo [1], ypač į jos 13 straipsnio 3 punktą,
kadangi:
(1) Direktyva 93/15/EEB taikoma sprogmenims ir gaminiams, kurie, remiantis Jungtinių Tautų rekomendacijomis dėl pavojingų krovinių pervežimo, laikomi tokiais kroviniais ir yra priskiriami šiose rekomendacijose nustatytai 1 klasei. Tačiau pirotechnikos gaminiai griežtai išskirti iš šios direktyvos taikymo srities,
(2) Siekiant užtikrinti vieningą Direktyvos 93/15/EEB taikymą Bendrijos lygiu, atsižvelgiant į Jungtinių Tautų rekomendacijas, būtina apibrėžti, kurie gaminiai laikytini pirotechnikos gaminiais.
(3) Kai kurie Jungtinių Tautų rekomendacijų 1 klasės gaminiai yra dvejopos paskirties, kadangi gali būti naudojami kaip sprogmenys arba kaip pirotechnikos gaminiai. Todėl, siekiant nuosekliai taikyti Direktyvą 93/15/EEB, šie gaminiai turi būti apibrėžti atsižvelgiant į jų dominuojančius požymius, t. y. kaip sprogmenys arba kaip pirotechnikos gaminiai.
(4) Kadangi šioje direktyvoje numatytos priemonės atitinka Direktyvos 93/15/EEB 13 straipsniu įkurto komiteto nuomonę,
PRIĖMĖ ŠIĄ DIREKTYVĄ:
1 straipsnis
Siekiant įgyvendinti Direktyvos 93/15/EEB 1 straipsnio 3 dalies antrą ir iš dalies trečią pastraipas, šios direktyvos I priede pateikiamas sąrašas gaminių, kurie, remiantis atitinkamomis Jungtinių Tautų rekomendacijomis, laikomi pirotechnikos gaminiais arba šaudmenimis.
2 straipsnis
Siekiant įgyvendinti Direktyvos 93/15/EEB 1 straipsnio 3 punkto antrą pastraipą, šios direktyvos II priede pateikiamas sąrašas gaminių, kuriuos būtina apibrėžti kaip pirotechnikos gaminius arba kaip sprogmenis.
3 straipsnis
1. Valstybės narės priima ir skelbia įstatymus ir kitus teisės aktus, kurie, įsigalioję ne vėliau kaip iki 2004 m. gruodžio 31 d., įgyvendina šią direktyvą. Jos nedelsdamos nusiunčia Komisijai šiuos teisės aktus ir koreliacijos lentelę tarp jų ir šios direktyvos.
Šie teisės aktai taikomi nuo 2005 m. sausio 31 d.
Valstybės narės, tvirtindamos šiuos aktus, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną nuo jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje 2004 m. balandžio 23 d.